Varvara Batyuckova

Varvara Nikolayevna Batyuckova kurerayoltkirafa gu Tsvileneva ( rossiavon Варвара Николаевна Батюшкова, Цвиленева ) tiyir rossiaf artowasik. Koe savsafo rossiafo gindaxo bak 1852 kobliyir. Ba 12/08/1894 koe Ozyorki koe Oryol winka awalkeyer.

 Blirizva 
Varvara tir vey guazafa oluafa yasa, i vey Batyuckov. Gadikye tir sokaf flibik. Koe yasaf pilkot yasegon mbi taver. Bak 1872 ko Zürich koe Swiza lapir lize koe kotla di vayar. Gu anameda dem rossiaf vayasik is gaderopikaf divlamasik va int kavanar. Va Fritsch rijay nobar. Bak 1873 ko Rossia dimlapir. Koe Moskva va lizukaf rijay ke Tcaykovski grustaks denfir.

Yateteson va ardialafa enintera is pirdayanon gan Sofya Subbotina, va Moskva bulur aze ko Podvorgolsk widama koe Oryol winka koirubar lize koe tawadayikafa bema taver. Tove tawadayikeem kev bowere galbedur. Bak lerdeaksat ke 1874 zo soper aze ko Jiz va 193 ke Sankt Peterburg gu amuzera va zukena neva zo gesiar. Ko flint ke Moskva zo arburer voxe golde maltegira ke yasa zo divarientar nume kadimion zo tunuyar.

Va bewik ke rossiaf artowas seltevaf grustaks pomar. Do Nikolay Tsvilenev is Natalya Armfeld is L- Ivanov va dagin palik lajupuzerar. Bak idulugal ke 1875 va yovara tunuyatasa va Morozov div flint ke Tver tegison paker. Sopura tiner nume Morozov ko Sankt Peterburg zo arburer.

Varvara Batyuckova koe kraba ke Bixanov lipok do Tsvilenev is Anosov ba 10/05/1875 zo soper. Koe Sretenski ardialxe taneon zo dagir aze ko flint ke Sankt Peterburg zo arburer.

Kogrupara va arienta icde kevbowerefa galbedura va ina bak 1876 zo kojizar. Bal Jiz va 50, gu tadlera va memwedafa doda isu pakera is amuzera va gomilaf sanegaks gan Aptaf Tregul ke Bowere zo koridar.

Ba 15/03/1877 gu zelara va rokeem is lerddafa poana kobara koe iaxe is rezgalera ko Sibiria zo lanzar. Va Nikolay Tsvilenev soe ronokurer.

Bak santoleaksat ke 1877 do kurenik va Irkutsk artlakir aze mali 23/01/1878 koe Malicovka widama poke Balagansk koe mila winka gonosoker.

Arti santolda ke stanjura az divblira koe Balagansk zo rictar da ko europafa Rossia rodimpir. Soe va koirubara koe Sankt Peterburg ok Moskva me rokar nume bak 1889 va yasaf pilkot ke Tsvilenev koe Ozyorki wida ke Oryol winka. Bal Aelakolacek ke 1891-1892, ta grustara va pomara tegison paker.

Ba 12/08/1894 koe Ozyorki awalker.

 Dere rupec 

 Vuestexeem 
 (ru) Батюшкова Варвара Николаевна // Деятели революционного движения в России. Ф. Я. Кона и др. — М. : Всесоюзное общество политических каторжан и ссыльнопоселенцев, 1927—1934.
 (ru) blirizvama ke Varvara Nikolayevna Batyuckova, internetxo

|style="vertical-align: top;"|

|}

Batyuckova (Varvara)
Batyuckova (Varvara)
Batyuckova (Varvara)